Trenton

Trenton on Yhdysvaltojen New Jerseyn osavaltion pääkaupunki ja Mercerin piirikunnan hallintokeskus. Trenton on ollut New Jerseyn osavaltion pääkaupunki vuodesta 1790 ja historiansa aikana hetkittäin se on toiminut myös käytännössä Yhdysvaltojen pääkaupunkina. Vuoden 2010 väestönlaskennan mukaan sen asukasluku oli 84 913.

Maantiede

Trenton sijaitsee New Jerseyn osavaltion keskiosassa Delawarejoen varrella Mercerin piirikunnassa. Matkaa Newarkiin koillisessa on noin 33 kilometriä ja New Yorkin kaupunkiin noin 64 kilometriä. Philadelphia Pennsylvaniassa sijaitsee Trentonista noin 45 kilometriä lounaaseen ja New Yorkin kaupunki 89 kilometriä koilliseen. Kaupungin läpi kulkee Assunpink Creek. Kaupunki on myös Delawarejoen purjehduskelpoisen osan päätepiste.

Historia

Nykyisen Trentonin alueen alkuperäisasukkaita eli intiaaneja olivat delawareihin kuuluneet sanhicanit. Sanhicanit kutsuivat aluetta nimellä Assunpink, joka suomeksi tarkoittaa vapaasti kääntäen kiveä vedessä. Nimi viittaisi kivikkoiseen vesiputoukseen Delawarejoella. Ensimmäiset eurooppalaiset siirtolaiset saapuivat vuonna 1679, jolloin englantilainen kveekari Mahlon Stacy perusti tilan paikalle, jota hän kutsui nimellä ye Falles of ye Delawarr eli Delawaren putoukset. Tila myytiin philadephialaiselle kauppias William Trentille vuonna 1714. Trent jakoi ostamansa maat edelleen pienemmille maanomistajille. Paikalle syntynyt "Trent’s Town" tuli pian tunnetuksi lyhennetyllä nimellä Trenton. Delawarejoen kautta Trentoniin tuotiin viljaa ja muita tuotteita niiden matkalla Philadelphiaan ja New Yorkiin. Lauttaliikenne joen yli Philadelphiaan alkoi vuonna 1727.

Hieman ennen Yhdysvaltain vapaussodan syttymistä Trenton käsitti noin 100 taloa. Se oli yksi kolmesta ensimmäisestä Yhdysvaltain itsenäisyysjulistuksen julkilukupaikoista 8. heinäkuuta 1776. Kaikki kaupungin asukkaat eivät kuitenkaan kuuluneet itsenäisyyden kannattajiin. Britit valtasivat kaupungin marraskuussa 1776 ja monet sen rakennuksista poltettiin. 26. joulukuuta 1776 George Washington johti amerikkalaiuset jäätyneen Delawarejoen yli ja valtasi kaupungin yllätyshyökkäyksellä. Seitsemän päivää myöhemmin amerikkalaiset ottivat voiton Trentonin taistelussa. Taistelu oli sodan ensimmäinen amerikkalaisten suuri voitto. Sodan päätyttyä amerikkalaisten voittoon mannermaakongressi kokoontui Trentonissa kahden kuukauden ajan vuonna 1784. Kaupungista kaavailtiin jonkin aikaa Yhdysvaltojen uutta pääkaupunkia ja hankkeeseen hyväksyttiin jopa rahoitus. Lopulta Trentonista ei kuitenkaan pääkaupunkia tullut.

Trentonista tuli joka tapauksessa New jerseyn osavaltion pääkaupunki vuonna 1790. Myös liittovaltion hallinto siirrettiin jälleen lyhyeksi aikaa Trentooniin vuonna 1799 pääkaupunki Washingtonissa riehuvan keltakuumeen takia. Hallinnollisesti Trentonin kaupunki muodostettiin vuonna 1792 ja siitä tuli Mercerin piirikunnan hallinnollinen keskus vuonna 1839. John Fitch oli aloittanut liikennöinnin Delawarejoen yli höyrylaivoilla vuonna 1788 ja vuonna 1806 valmistui silta joen yli ja 1830-luvulla valmistui Delawaren ja Raritanjoen välinen kanava. Kasvavaan kaupunkiin liitettiin entiset South Trenton vuonna 1851, Lamberton vuonna 1856 ja Chambersburg vuonna 1888.  Keramiikasta tuli huomattava teollisuuden ala ja Roeblingin tehtailijasuku rakensi Brooklynin sillan. Yhdysvaltain sisällissodan aikana Yhdysvaltain kongressi kokoontui jonkin aikaa Trentonissa Etelävaltioiden uhatessa pääkaupunkia.

Kaupungin kasvavan teollisuuden perässä tuli suuri määrä siirtolaisia ulkomailta. 1890- ja 1920-lukujen välillä siirtolaisia tuli esimerkiksi Italiasta, Unkarista ja Puolasta. 1920-luvulta lähtien kaupunkiin muutti myös suuri määrä afroamerikkalaisia. Talous koki suuren takaiskun 1930-luvun laman myötä. Tilannetta helpotti jonkin verran Delawarejoen ruoppaustyöt, jotka mahdollistivat entistä suurempien alusten saapumisen satamaan. Toisen maailmansodan aikana kaupungissa tuotettiin puolestaan sotatarvikkeita, kuten laskuvarjoihin käytettyä silkkikangasta ja radioiden teräsantenneja. Sodan jälkeen 1950-luvulta lähtien kaupungin asukkaat alkoivat kuitenkin siirtyä sen keskustasta ympäröivälle esikaupunkialueelle. Muuttajat olivat paljolti kaupungin valkoista väestöä. Kaupunki slummiutui, rotujännitteet lisääntyivät ja vuonna 1968 Martin Luther Kingin murha herätti mellakoita. Yksi kuoli ja kaupungin liikekeskusta tuhoutui. Roebling-tehdas suljettiin vuonna 1978. Osavaltion rakennushankkeet, kuten korkeiden toimistorakennusten rakennuttaminen keskustaan eivät pystyneet estämään kehitystä.

Talous

Trentonin suurimpiin työnantajatahoihin kuuluvat osavaltion, piirikunnan ja kunnan hallinto. Huomattavia työnantajia ovat myös koulutus- ja terveydenhoitoalat. Perinteinen teollisuus on taantunut palvelualojen kustannuksella. Kaupunki on sittemmin yrittänyt panostaa esimerkiksi matkailuun ja viihdealaan. Kaupunki on myös suhteellisen lähellä monia korkean teknologian alan keskuksia samalla, kun sen maan hinta ja asumiskustannukset ovat esimerkiksi New Yorkia huomattavasti alemmat.

Kotitalouksien keskimääräiset vuosittaiset ansiot Trentonissa aikavälillä 2014–2018 olivat 35 387 USD ja henkilöä kohden 18 473 USD. 28,4 % väestöstä eli köyhyysrajan alapuolella.

Väestö
Kaupungin asukasluku oli vuoden 2010 väestönlaskennan mukaan 84 913 ja vuoden 2019 arvion mukaan 83 203. Kaupungin asukkaista 41,1 % oli taustaltaan valkoisia (latinot pois lukien 12,9 %), 50,7 % afroamerikkalaisia, 36,4 % latinoja mistä tahansa rodusta ja 1,2 % aasialaisia. 37 % kaupungin asukkaista puhui kotonaan jotakin muuta kieltä, kuin englantia ja 23,3 % kaupungin asukkaista oli syntynyt ulkomailla. 

Afroamerikkalaisista tuli ensi kertaa kaupungin väestön enemmistö vuoden 2000 väestönlaskennassa. Samalla naapurikunta Hamilton Township ohitti Trentonin väkiluvussaan.

Koulutus
College of New Jersey perustettiin Trentonissa vuonna 1855, mutta se sijaitsee nykyisin naapurikaupunki Ewingissä. Riderin yliopisto sijaitsee Lawrencevillessä.

Lähteet

Aiheesta muualla 

Yhdysvaltain osavaltioiden pääkaupungit
New Jerseyn kaupungit